Nous Estevenins, chestelain de Noseroy, et Juliaine, sa fame, faisons savoir à touz... que nous, en saine memoire, par bon consoil et por nostre grant profit, avons vendu permaignablement à noble baron mons. Jehan de Chalon, signour d’Allay, qui est nostre sire, et à sire Hugues, son frere, chenoine de Lion, pour sex vinz livres d’estevenens bons et leaux, paiés à nous entierement en pecune nombrée, de part lesdiz dous freres, et mises en nostre profit, le tout quanque nous aviens et poiens et deviens avoir es diemes de tout le val de Meges, et trente jornaux de terre arable ou terretoire de la vile de Meges, c’est à savoir: douze jornaux ou champ que on dit ou Pomier, liquex sunt, d’une part, tochant à champ le Maignin et, d’autre part, à champ à Sordet, et quinze jornaux entre prey Ligar et la ville de Meges, et trois jornaux en un leu que l’on dit les Acingnes, entre le champ Jaquete et le cham es enfant Ragot, et sep septures de pré à la culée de Seelot, et le plus quanque nous y poiens et deviens avoir, seanz entre les aigues et ladite culée de Seelot... En tesmoignaige de laquel chose, nous avons proié et requis les religious homes l’abbé de Balerne et l’abbé dou Mont-Sainte-Marie qu’il metent lour seaux en ces lettres... Faites en l’an Nostre Signour mil CC octante et doux, ou mois de mars.